b'\n_START_ARTICLE_\nMichel Jordan\n_START_PARAGRAPH_\nMichel Jordan (k. vuosien 1625 ja 1627 v\xc3\xa4lill\xc3\xa4, Tukholma) oli pommerilaissyntyinen baltiansaksalainen porvari, joka oli vuodesta 1600 virkamiehen\xc3\xa4 Ruotsin palveluksessa. H\xc3\xa4n toimi Liivinmaalla Viljandin kaupungin pormestarina ja vaikutti my\xc3\xb6hemmin Virossa ja Suomessa. Jordan toimeenpani vuonna 1601 Liivinmaalla kirjanpidon eli revisionin._NEWLINE_Michel Jordanin poika Michell von Jordan korotettiin aateliss\xc3\xa4\xc3\xa4tyyn 27.1.1638 ja h\xc3\xa4nest\xc3\xa4 polveutuu aatelinen Jordan-suku.\n_START_SECTION_\nJordanin tausta\n_START_PARAGRAPH_\nIlmeisesti Pommerissa syntynyt Michel Jordan muutti Baltian maihin my\xc3\xb6h\xc3\xa4isint\xc3\xa4\xc3\xa4n 1580-luvun alussa. 1584 h\xc3\xa4n hankki Viljandin kaupungissa talon. H\xc3\xa4n meni naimisiin kaupungin pormestarin Barthold Gr\xc3\xbcllin tytt\xc3\xa4ren Annan kanssa. Gr\xc3\xbcllin suku oli kotoisin Westfalista ja t\xc3\xa4m\xc3\xa4 oli n\xc3\xa4ht\xc3\xa4v\xc3\xa4sti saanut pormestarin arvon sen vuoksi, ett\xc3\xa4 oli mennyt naimisiin edellisen pormestarin tytt\xc3\xa4ren Kristina Storckin kanssa. Jordan seurasi 1595 puolalaista Podw\xc3\xa4dowskia pormestarina._NEWLINE_Naiminen toi Jordanille varallisuutta. H\xc3\xa4nen taloudellinen tilanteensa oli Puolan revisionissa 1599 todettu hyv\xc3\xa4ksi: Vaimonsa kautta saatu perint\xc3\xb6talo oli kokonaan oma, lis\xc3\xa4ksi omaisuuteen kuului puutarha, peltoja sek\xc3\xa4 kaupungin ulkopuolisia maa-alueita. My\xc3\xb6hemmin Jordan esitti kirjelm\xc3\xa4ss\xc3\xa4\xc3\xa4n, ett\xc3\xa4 h\xc3\xa4n ja h\xc3\xa4nen vaimonsa omistivat ennen ruotsalaisten pakenemista 1601 yhteens\xc3\xa4 108 adramaad maata, 19 taloa kaupungissa, 16 hedelm\xc3\xa4puutarhaa, 13 riiht\xc3\xa4, yhden myllyn Vilandissa ja Didrik von Storckin talon Tartossa. Viimeksi mainittu oli Jordanin vaimon eno.\n_START_SECTION_\nRuotsalaisten palveluksessa\n_START_PARAGRAPH_\nKun Kaarle-herttua 1600 syksyll\xc3\xa4 tunkeutui Liivinmaalle, siirtyi Jordan Puolan puolelta Ruotsin puolelle. H\xc3\xa4n oli jo aiemmin ollut Ruotsin valtion palveluksessa ja lis\xc3\xa4ksi h\xc3\xa4nell\xc3\xa4 oli omaisuutta Ruotsin puolella. Kun Kaarle-herttua saapui Viljantiin, antoi h\xc3\xa4n Jordanille teht\xc3\xa4v\xc3\xa4ksi revisionin suorittamisen. Avukseen h\xc3\xa4n sai saksan- ja ruotsinkielisen sihteerin sek\xc3\xa4 kaksi palvelijaa, jotka my\xc3\xb6s osasivat tarvittavan kielen_NEWLINE_Kun Liivinmaan revisioni loppui 16.10.1601 P\xc3\xb5lts\xc3\xa4nmaalta, m\xc3\xa4\xc3\xa4r\xc3\xa4si Kaarle-herttua h\xc3\xa4nelle uudeksi ty\xc3\xb6ksi viljan kokoamisen Narvan linnan hyv\xc3\xa4ksi. Jordan kokosi viljaa Laiusen, P\xc3\xb5ltsamaan ja Rakveren kunnista. Ty\xc3\xb6 oli kiireist\xc3\xa4 ja raskasta, sill\xc3\xa4 seutua edelliskes\xc3\xa4n\xc3\xa4 koetellut halla aiheutti ennenn\xc3\xa4kem\xc3\xa4tt\xc3\xb6m\xc3\xa4n n\xc3\xa4l\xc3\xa4nh\xc3\xa4d\xc3\xa4n._NEWLINE_Jordanille aika Ruotsin palveluksessa muodostui taloudellisesti raskaaksi. Kaarle-herttua oli luvannut palkkioksi palveluksista l\xc3\xa4\xc3\xa4nin, mink\xc3\xa4 lupauksen sotav\xc3\xa4en p\xc3\xa4\xc3\xa4llikk\xc3\xb6 kiisti. H\xc3\xa4nen piti ruokkia P\xc3\xb5ltsamaan linnan miehist\xc3\xb6 ilman mit\xc3\xa4\xc3\xa4n korvausta. Puolalaisten kylv\xc3\xa4m\xc3\xa4t pellot, jotka Viljandin raati oli h\xc3\xa4nelle lainanmaksuksi luvannut, antoi ruotsalainen p\xc3\xa4\xc3\xa4llikk\xc3\xb6 sotav\xc3\xa4en tallata. Lopulta ruotsalaiset upseerit veiv\xc3\xa4t h\xc3\xa4nen omaisuuttaan, niin ett\xc3\xa4 h\xc3\xa4n valitti 1602 olevansa perheineen aivan puilla paljailla.\n_START_SECTION_\nJordan Suomessa\n_START_PARAGRAPH_\nPuolalaisten ty\xc3\xb6ntyess\xc3\xa4 Liivinmaalle Jordan pakeni perheineen Suomeen ja asui Espoon kuninkaankartanossa. 1603 Ruotsin armeijan ylip\xc3\xa4\xc3\xa4llikk\xc3\xb6 Arvid St\xc3\xa5larm antoi m\xc3\xa4\xc3\xa4r\xc3\xa4yksen, jonka mukaan Jordanin puolisolle oli annettava elintarvikkeita, jotta t\xc3\xa4m\xc3\xa4n ei lapsineen tarvitse k\xc3\xa4rsi\xc3\xa4 puutetta sill\xc3\xa4 aikaa, kun Jordan itse oli Kaarle-herttuan luona. S\xc3\xa4ilyneiden kuittien mukaan perhe oli 1604\xe2\x80\x931605 Suomessa. Avustusten lis\xc3\xa4ksi Jordan sai palkkaa vasta 1609, kun kuningas oli 25.2.1609 Nyk\xc3\xb6pingiss\xc3\xa4 kutsunut luokseen kamariherroja ja moittinut heit\xc3\xa4 siit\xc3\xa4, ett\xc3\xa4 Jordan oli niin kauan ollut palkkaansa saamatta. Kaikkinaista korvausta saamattomista palkkioista ja koroista kertyi muhkeat 10\xc2\xa0000 riikintaaleria, mutta sen saaminen lykk\xc3\xa4\xc3\xa4ntyi vuodesta toiseen.\n_START_SECTION_\nUusi maanjako\n_START_PARAGRAPH_\nJuhannuksen aikaan 1612 l\xc3\xa4hetettiin Jordan j\xc3\xa4lleen Baltiaan toimittamaan maanjakoa. Kiertomatkalla Virossa h\xc3\xa4nell\xc3\xa4 oli mukanaan ruotsin- ja saksankielinen sihteeri ja kaksi palvelijaa. N\xc3\xa4ist\xc3\xa4 toinen oli turkulainen ja mukana vironkielen taitonsa vuoksi. T\xc3\xa4m\xc3\xa4 revisio kesti 1,5 vuotta ja oli niin perusteellinen, ett\xc3\xa4 monessa kohdassa kirjoitettiin aivan uudet omistuskirjat. Maksuksi n\xc3\xa4ist\xc3\xa4 palveluistaan Jordanille m\xc3\xa4\xc3\xa4r\xc3\xa4ttiin verotuloja Lapin (Tl) kunnan taloista. H\xc3\xa4nelle m\xc3\xa4\xc3\xa4r\xc3\xa4ttiin oma l\xc3\xa4\xc3\xa4ni, johon kuuluivat nykyisen Rauman kyl\xc3\xa4t Uotila, Taipalmaa, Kollaa ja Sorkka._NEWLINE_Vuoden 1601 revisio menetti aluksi merkityksens\xc3\xa4, sill\xc3\xa4 puolalaiset valloittivat takaisin koko Liivinmaan. Vasta Kustaa II Adolfin aikana alue joutui j\xc3\xa4lleen Ruotsi haltuun, ja silloin revisiokirjoista haluttiin selvitt\xc3\xa4\xc3\xa4 maatilojen ja kylien omistussuhteet. 1638 k\xc3\xa4vi ilmi, ettei Jordan ollut toimittanut kopioita asiakirjoista kamarikollegioon. Suomen kenraalikuvern\xc3\xb6\xc3\xb6ri Pietari Brahe per\xc3\xa4si papereita Jordanin pojalta, ja ne saatuaan teetti niist\xc3\xa4 kopiot.'